# İqtisadiyyat Nazirliyi yanında Dövlət Vergi Xidmətinin “02” oktyabr 2024-cü il tarixli

# 2417140100448200 №-li əmri ilə təsdiq edilmişdir

# 

# “Kommersiya qurumunun dövlət qeydiyyatı haqqında ərizə” formasının və onun əlavələrinin doldurulması

# QAYDASI

# 

# “Kommersiya qurumunun dövlət qeydiyyatı haqqında ərizə” forması İqtisadiyyat Nazirliyi yanında Dövlət Vergi Xidmətinin qeydiyyat orqanlarında dövlət qeydiyyatına və vergi uçotuna alınmaq məqsədilə kommersiya hüquqi şəxs, xarici kommersiya hüquqi şəxslərinin nümayəndəliyi və filialı tərəfindən doldurulur və hüquqi ünvan üzrə müvafiq qeydiyyat orqanına təqdim olunur. 1 yanvar 2008-ci il tarixədək digər orqanlarda dövlət qeydiyyatından keçmiş kommersiya hüquqi şəxslər dövlət qeydiyyatı məlumatlarında dəyişiklik edilməsi üçün müraciət ərizəsini VÖEN göstərməklə doldurub müvafiq qeydiyyat orqanına təqdim etməlidirlər. Ərizə forması 16 bölmədən ibarətdir.

# "1.Ərizənin təyinatı” bölməsi doldurularkən onun doldurulma səbəbindən (təyinatından) asılı olaraq müvafiq xanada "X” işarəsi edilir:

# - yeni yaradılan, habelə 1 yanvar 2008-ci il tarixədək digər orqanlarda dövlət qeydiyyatını keçmiş, lakin vergi uçotuna dayanmamış kommersiya qurumları 1.1 sətrindəki xanada;

# -dövlət qeydiyyatı məlumatları dəyişdirildikdə 10 rəqəmli VÖEN göstərilməklə 1.2 sətrindəki xanada (Dəyişiklik 1 yanvar 2008-ci il tarixədək digər orqanlarda dövlət qeydiyyatından keçmiş, lakin vergi uçotuna dayanmamış kommersiya qurumları tərəfindən aparıldıqda, 1.2 sətrindəki müvafiq xanada VÖEN qeyd edilmir);

# -ərizə məlumat dəyişikliyi üçün deyil, vergi ödəyicilərinin inventarlaşmasından keçmək və 10 rəqəmli VÖEN almaq üçün təqdim olunursa, bu halda 1.3 sətrindəki xanada "X” işarəsi qeyd edilir və sətrin VÖEN üçün nəzərdə tutulmuş xanalarında 9 rəqəmli VÖEN qeyd olunur.

# "2.Ərizənin təqdim edildiyi qeydiyyat orqanı” bölməsində müvafiq qeydiyyat orqanının adı 2.1 sətrindəki xanalarda göstərilir. Vergi orqanının adı göstərilən xanalara yerləşmədikdə, yalnız vergi orqanının adının baş hərfləri xanalara daxil edilir.

# “3.Kommersiya qurumunun adı" bölməsində müvafiq sətirlərdəki xanalara qurumun tam adı (sətir 3.1) və qısaldılmış adı (sətir 3.2) qeyd edilir.

Hüquqi şəxsin adının təkrarlanmaması məqsədilə vergi orqanına müraciət edilməmişdən əvvəl Dövlət Vergi Xidmətinin rəsmi internet saytında və yaxud vergi orqanına müraciət edilərkən qeydiyyat ərizəsinin qəbul edildiyi yerdə quraşdırılmış xüsusi məlumat köşkündə hüquqi şəxsin adının unikallığı (reyestrdə başqa eyni adlı hüquqi şəxsin olmaması) yoxlanılır və adın təkrarlanması aşkar edildikdə, nizamnamədə adın unikallığını təmin edən dəyişiklik aparılır.

Xarici adlar Azərbaycan dilinin tələffüz qaydalarına uyğun şəkildə Azərbaycan əlifbası ilə yazılmalıdır. Kommersiya hüquqi şəxsin adında onun təşkilati-hüquqi forması əks etdirilməlidir.

“4.Yenidən təşkil olunma forması”bölməsi birləşmə, bölünmə, qoşulma, ayrılma və çevrilmə yolu ilə yenidən təşkil olunmuş hüquqi şəxslər tərəfindən doldurulur.

Bu zaman qeydiyyata alınan yenidən təşkil olunmuş hüquqi şəxsin nizamnaməsində hüquqi varislik barədə müddəalar mütləq əks etdirilməlidir. Yenidən təşkil edilmiş hüquqi şəxsin hüquqi varisliyi birləşmə, qoşulma və ya çevrilmə zamanı təhvil aktı ilə, ayrılma və ya bölünmə zamanı bölünmə balansı ilə müəyyənləşdirilir.

Ərizənin 4.5 sətri (çevrilmə forması) istisna olmaqla bu bölmədə işarə edilən digər hallarda, hüquqi şəxs tərəfindən ərizənin əlavəsi olan “Yenidən təşkil olunmuş hüquqi şəxs barədə məlumat” forması aşağıdakı kimi doldurulmalıdır:

-birləşmə və ya qoşulma yolu ilə yenidən təşkil olunmuş hüquqi şəxs üzrə birləşən (dövlət və vergi qeydiyyatı ləğv edilən) hüquqi şəxslərin VÖEN-ləri 4.1, 4.3, 4.5, 4.7, 4,9 və 4.11 sətrində qeyd edilir. Birləşən hüquqi şəxslərin sayı çox olduqda yeni ərizə formasından istifadə edilir. Birləşmə yolu ilə yenidən təşkil zamanı 4.2, 4.4, 4.6, 4.8, 4.10 və 4.12 sətirlərində də 100 rəqəmi qeyd edilir.

-bölünmə yolu ilə yenidən təşkil olunmuş hüquqi şəxs üzrə yalnız 4.1 və 4.2 sətirləri doldurulur. Bu zaman 4.1 sətrində bölünən (dövlət və vergi qeydiyyatı ləğv edilən) hüquqi şəxsin 10 rəqəmli VÖEN-i qeyd edilir və bölünmə balansına əsasən onun öhdəliklərində yenidən təşkil olunmuş hüquqi şəxsin iştirak payı 4.2 sətrində faizlə əks etdirilir.

“5.Xarici kommersiya hüquqi şəxsin nümayəndəliyi (filialı)” bölməsi xarici kommersiya hüquqi şəxsin nümayəndəliyi, filialı və ya digər bölməsi tərəfindən doldurulduqda, 5.1 sətrində müvafiq xanada “X” işarə edilir. 5.2 sətrində nümayəndəlik (filial) yaradan hüquqi şəxsin aid olduğu xarici ölkənin adı, 5.3 sətrində həmin ölkənin üç hərfli kodu (abreviaturası) qeyd edilir. Xarici hüquqi şəxsin ölkəsində onun qeydiyyatını aparan orqanın adı 5.4 sətrinə, qeydiyyat sənədinin tarixi 5.5 sətrinə, həmin ölkədəki qeydiyyat nömrəsi 5.6 sətrinə və tam ünvanı 5.7 sətrinə qeyd edilir.

“6.Ünvanlar” bölməsində müvafiq sətirlərdəki xanalara hüquqi şəxsin dövlət qeydiyyatı sənədlərinə əsasən hüquqi ünvanı poçt indeksi (sətir 6.1), şəhər və (və ya) rayon (sətir 6.2), kənd və ya qəsəbə (sətir 6.3), küçə (sətir 6.4), evin nömrəsi (sətir 6.5), mənzil və ya otağın nömrəsi (sətir 6.6) göstərilməklə qeyd edilir.

Hüquqi ünvan əsas fəaliyyətin həyata keçirildiyi ünvandan fərqli olduqda faktiki ünvan eyni qayda ilə 6.7-6.12 sətirlərə qeyd edilir və 6.13 sətrində müvafiq xanada “X”işarə edilməklə qeydiyyat (vergi) orqanı ilə poçt əlaqəsinin aparılması üçün münasib ünvan seçilir.

“7.Əlaqə telefonu və elektron ünvanı” bölməsində kommersiya qurumunun əlaqə (iş, faks, mobil) telefonları, elektron poçt ünvanı müvafiq olaraq 7.1, 7.2, 7.3 və 7.4 sətirlərdəki xanalara qeyd edilir. Ərizədə kommersiya qurumunun ən azı bir əlaqə telefonu göstərilməlidir.

“8.Təsnifat” bölməsində hüquqi şəxsin təsis sənədlərinə əsasən mülkiyyət növü (sətir 8.1) və təşkilati-hüquqi forması (sətir 8.3) qeyd edilir. Bu sətirlərə uyğun kodlar (sətir 8.2 və 8.4) qeydiyyat orqanının vəzifəli şəxsi tərəfindən təsdiq edilmiş statistik təsnifata görə dəqiqləşdirilib daxil edilir.

# “9.Hüquqi şəxsin tabeliyi” bölməsində hüquqi şəxsin aid olduğu mərkəzi icra hakimiyyəti orqanının (sətir 9.1) və hüquqi şəxsin bilavasitə tabe olduğu yuxarı təşkilatın qısaldılmış adları (sətir 9.3) göstərilir. 9.2 və 9.4 sətirlərinə uyğun xanalarda həmin təşkilatların VÖEN-ləri qeyd edilir.

# Xüsusi mülkiyyətə aid edilən və tabeçiliyi olmayan kommersiya hüquqi şəxslər üzrə bu bölmə doldurulmur.

# Hüquqi şəxslərin təsisçiləri ilə bağlı “Kommersiya qurumunun dövlət qeydiyyatı haqqında ərizəyə 1 nömrəli əlavə” (təsisçi fiziki şəxs olduqda) və “Kommersiya qurumunun dövlət qeydiyyatı haqqında ərizəyə 2 nömrəli əlavə” (təsisçi hüquqi şəxs olduqda) doldurulur. Xarici kommersiya hüquqi şəxslərinin nümayəndəliyi və filialı tərəfindən yalnız “Kommersiya qurumunun dövlət qeydiyyatı haqqında ərizəyə 2 nömrəli əlavə” doldurulur.

# “Kommersiya qurumunun dövlət qeydiyyatı haqqında ərizəyə 1 nömrəli əlavə”də təsisçi fiziki şəxslərin soyadı, adı və atasının adı, vətəndaşlığı, ölkənin kodu, şəxsiyyətini təsdiq edən sənədin seriyası və nömrəsi, onun ünvanı və əlaqə telefonları, habelə təsisçilərin nizamnamə fondunda (şərikli mayada) iştirakı məbləğ və faizlə göstərilir. Kommanditçi maya qoyan üzrə müvafiq sətirdə “X” işarə edilir. Fin-kod vergi orqanının vəzifəli şəxsi tərəfindən şəxsiyyət vəsiqəsinə əsasən qeyd edilir.

Təsisçi fiziki şəxslər Azərbaycan Respublikasının vətəndaşı olmadıqda Dövlət Miqrasiya Xidmətinin əcnəbilərə və vətəndaşlığı olmayan şəxslərə verdiyi daimi və ya müvəqqəti icazə vəsiqəsinin rekvizitləri (seriya, nömrə və FİN-kod), icazə vəsiqəsi olmadıqda isə vətəndaşı olduğu ölkə tərəfindən verilmiş pasportun rekvizitləri (seriya və nömrə) qeyd edilir.

# “Kommersiya qurumunun dövlət qeydiyyatı haqqında ərizəyə 2 nömrəli əlavə”də rezident təsisçi hüquqi şəxslərin qısaldılmış adı və 10 rəqəmli VÖEN-i, qeyri-rezident təsisçi hüquqi şəxslərin isə adı, rezidenti olduğu ölkənin adı və üç hərfli kodu, qeyri-rezidentin hüquqi ünvanı və əlaqə telefonları, habelə təsis sənədlərinə əsasən rezident və qeyri-rezident təsisçilərin nizamnamə fondunda (şərikli mayada) iştirakı məbləğ və faizlə göstərilir. Kommanditçi maya qoyan üzrə müvafiq sətirdə “X” işarə edilir.

# Hər iki formada təsisçilərin mənsub olduğu ölkənin üç hərfli kodu vergi orqanının vəzifəli şəxsi tərəfindən doldurulur.

# Ərizənin “10.Nizamnamə kapitalı və maliyyə ili” bölməsində hüquqi şəxsin nizamnamə kapitalının məbləği 10.1 sətrində manatla (rəqəm) və 10.2 sətrində payın (səhmin) miqdarı əks etdirilir. 10.3 sətrində maliyyə ilinin başlanğıc və son tarixləri günlər rəqəmlə, ay adları isə hərflərlə göstərilməklə qeyd edilir.

# “11.Kommersiya qurumunun fəaliyyəti, vergi münasibətləri və öhdəlik daşıyan şəxs olması haqqında məlumat” bölməsinə daxil edilən məlumat qurumun fəaliyyəti ilə bağlı məsələləri əhatə edir. Kommersiya qurumunun fəaliyyəti zamanı vergi münasibətləri Vergi Məcəlləsinin müddəaları ilə tənzimlənəcəksə, bu halda 11.1 sətrinə uyğun xanada “X” işarə edilir. Kommersiya qurumunun fəaliyyəti zamanı vergi münasibətləri qanunla təsdiq olunmuş hasilatın pay bölgüsü haqqında, əsas boru kəməri haqqında və digər bu qəbildən olan sazişlərdə və ya qanunlarda, o cümlədən neft və qaz haqqında qanunda nəzərdə tutulmuş və Vergi Məcəlləsindən fərqli olan müddəalar ilə tənzimlənəcəksə, bu halda 11.2 sətrinə uyğun xanada “X” işarə edilir və kommersiya qurumunun xüsusi vergi rejimi ilə işləyəcəyi bildirilir. Fəaliyyət zamanı vergi münasibətləri həm Vergi Məcəlləsi ilə, həm də Azərbaycan Respublikasının müvafiq saziş və qanunlarında nəzərdə tutulmuş və Vergi Məcəlləsindən fərqli olan müddəalarla tənzimlənəcəksə, bu halda 11.1 və 11.2 sətirlərdəki xanaların hər birində işarə edilməlidir. 11.2 sətrinə uyğun xanada işarə etmiş kommersiya qurumu eyni zamanda bu ərizənin əlavəsi olan “Xüsusi vergi rejiminin tətbiqi barədə məlumat” formasını doldurur.

“Xüsusi vergi rejiminin tətbiqi barədə məlumat” formasında kommersiya qurumu hasilatın pay bölgüsü haqqında, əsas boru kəməri haqqında və digər bu qəbildən olan sazişlərdə və ya qanunlarda, o cümlədən neft və qaz haqqında qanunlarda nəzərdə tutulmuş işlərin yerinə yetirilməsində hansı statusda (əməliyyat şirkəti, podratçı, xarici subpodratçı və subpodratçı) çıxış etməsini göstərir. Bu məqsədlə müvafiq xanalarda işarə etməklə kommersiya qurumunun əməliyyat şirkəti, podratçı, xarici subpodratçı və ya subpodratçı statusunda hansı sazişin iştirakçısı olduğu bildirilir. Müvafiq sətrə uyğun xanalara sazişin qısaldılmış adı qeyd edilir. Kommersiya qurumu sazişdə podratçı statusu ilə çıxış edirsə sazişdə həm də iştirak payını faizlə qeyd edir. Hər bir sətirdə yalnız bir saziş əks etdirilə bilər.

Kommersiya qurumu xüsusi vergi rejimi ilə fəaliyyətini dayandıran hallarda da bu əlavəni müvafiq qaydada doldurub vergi orqanına təqdim etməlidir.

Ərizənin 11.3 sətrinə uyğun xanada kommersiya qurumunun faktiki olaraq yerinə yetirəcəyi əsas fəaliyyət növü, 11.4, 11.5 və 11.6 sətirlərdəki xanalarda isə digər fəaliyyət növləri göstərilir.

# Ərizənin 11.7, 11.8 və 11.9 sətirlərində kommersiya qurumunun hansı verginin ödəyicisi olması əks etdirilir.

Əlavə dəyər vergisi ödəyicisi olacaq kommersiya qurumları 11.7 sətrinə uyğun xanada işarə edirlər. Bu zaman onlar əlavə olaraq vergi orqanına ƏDV-nin məqsədləri üçün qeydiyyat haqqında ərizə verməlidirlər.

Sadələşdirilmiş vergi ödəyicisi kimi fəaliyyət göstərəcək kommersiya qurumu üzrə 11.8 sətrə uyğun xanada işarə edilir. Sadələşdirilmiş vergi ödəyicisi olan qurum ƏDV-nin ödəyicisi ola bilmədiyi üçün bu zaman müvafiq olaraq 11.7 sətrinə uyğun xanada işarə edilmir.

Mənfəət vergisinin ödəyiciləri kimi fəaliyyət göstərəcək kommersiya qurumları 11.9-cu sətirə uyğun xanada işarə edirlər.

“Cinayət yolu ilə əldə edilmiş əmlakın leqallaşdırılmasına və terrorçuluğun maliyyələşdirilməsinə qarşı mübarizə haqqında” Qanunun tələblərinə uyğun olaraq öhdəlik daşıyan şəxs kimi fəaliyyət göstərəcək kommersiya qurumları 11.10-cu sətrə uyğun xanada işarə edirlər.

“12.Kommersiya qurumunun qanuni təmsilçisi” bölməsində 12.1, 12.2 və 12.3 sətirlərdəki xanalara kommersiya qurumunun təsisçiləri tərəfindən təyin edilmiş qanuni təmsilçisinin soyadı, adı, atasının adı göstərilir.

# “13.Kommersiya qurumunun qanuni təmsilçisinin şəxsiyyətini təsdiq edən sənədinin məlumatları” bölməsində 13.1, 13.2, 13.3, 13.4 və 13.5 sətirlərə uyğun xanalara kommersiya qurumunun qanuni təmsilçisininşəxsiyyətini təsdiq edən sənədinin məlumatları daxil edilir.

Kommersiya qurumunun qanuni təmsilçisi Azərbaycan Respublikasının vətəndaşı olmadıqda Dövlət Miqrasiya Xidmətinin əcnəbilərə və vətəndaşlığı olmayan şəxslərə verdiyi daimi və ya müvəqqəti icazə vəsiqəsinin rekvizitləri (seriya, nömrə və FİN-kod), icazə vərəqəsi olmadıqda isə vətəndaşı olduğu ölkə tərəfindən verilmiş pasportun rekvizitləri (seriya və nömrə) qeyd edilir.

# “14.Kommersiya qurumunun qanuni təmsilçisinin ünvanı və ya müvəqqəti yaşayış ünvanı” bölməsinin 14.1, 14.2, 14.3, 14.4, 14.5 və 14.6 sətirlərindəki xanalar şəxsiyyəti təsdiq edən sənədin və ya faktiki yaşayış yerinin məlumatlarına əsasən müvafiq qaydada doldurulur. Bu bölmədə həmçinin kommersiya qurumunun qanuni təmsilçisinin əlaqə (iş, ev, mobil) telefonları 14.7, 14.8 və 14.9 sətirlərdəki xanalara qeyd edilir.

# “15.Ərizənin məzmunu” bölməsində səlahiyyətli şəxs 15.1 sətrə öz soyadını, adını və atasının adını, şəxsiyyətini təsdiq edən sənədin tarixi, nömrəsini qeyd edir və müvafiq xanaların birində “X” işarə etməklə qurumun qanuni təmsilçisinin kommersiya sirri təşkil edən məlumatlarla tanış olmasına etiraz edib-etmədiyini bildirir. 15.2 sətirdəki xanaya ərizənin doldurulma tarixini (gün, ay və il) qeyd etməklə ərizəni imzalayıb təsdiq edir. Ərizə bir neçə təsisçi tərəfindən imzalana bilər. Bu halda 15.3 sətrinə imza atmış istənilən bir təsisçinin soyadı, adı və atasının adı qeyd edilir. 15.4 sətri qurumun təyin edilmiş qanuni təmsilçisi tərəfindən imzalanır. Hüquqi şəxsin möhürü olduqda ərizə möhürlə də təsdiqlənməlidir. Ərizə səlahiyyətli nümayəndə tərəfindən təqdim edildikdə, ərizəyə həmin səxsin səlahiyyətini təsdiq edən sənəd əlavə edilir və ərizənin möhürlə təsdiq edilməsi tələb olunmur.

# Hüquqi şəxsin nizamnaməsində müşahidə şurasının yaradılması nəzərdə tutulmuşdursa bu ərizənin əlavəsi olan “Müşahidə şurasının üzvləri barədə məlumat” forması doldurulur. Bu formada müşahidə şurasının hər bir üzvünün adı, soyadı, atasının adı və yaşadığı ünvan qeyd edilir. Şəxsiyyəti təsdiq edən sənədə əsasən üzvlərin Fin-kod-u vergi orqanının vəzifəli şəxsi tərəfindən qeyd edilir. Hüquqi şəxsin nizamnaməsində müşahidə şurasının yaradılması nəzərdə tutulmadığı halda bu forma doldurulmur.

Qeydə alınmış kommersiya hüquqi şəxs tərəfindən xarici ölkədə nümayəndəlik və ya filial yaradıldığı halda, bu ərizənin əlavəsi olan “Hüquqi şəxsin xarici ölkədə nümayəndəliyinin və filialının yaradılması haqqında məlumat” forması doldurulub vergi orqanına təqdim olunmalıdır.

# “16.Qeydiyyatı aparan orqanın mütəxəssisinin rəyi” bölməsi ərizəni qəbul edən və ərizədə göstərilənlərin düzgünlüyünü yoxlayan vergi orqanının vəzifəli şəxsi tərəfindən doldurulur və imzası ilə təsdiq edilir.

# Ərizənin hər hansı bir rekviziti üzrə məlumat olmadıqda, həmin rekvizit üçün ayrılmış yerə (“X” işarəsi qoyulmalı olan xanalar istisna olmaqla) “YOXDUR” sözü yazılmalıdır. Rekvizitlərin boş saxlanılmasına yol verilmir.

Ərizənin bütün rekvizitləri azərbaycan dilində (latın qrafikası) böyük çap hərfləri ilə qara və ya tünd göy rəngli qələmdən istifadə edərək yazılmalıdır. Ərizənin karandaşla doldurulmasına icazə verilmir. Ərizənin kompüter vasitəsilə də doldurulmasına icazə verilir. Ərizə səlahiyyətli nümayəndə tərəfindən təqdim edildikdə səlahiyyəti təsdiq edən sənədin ərizəyə əlavə edilməməsi ona baxılmasından imtina edilməsinə əsas verir.

Hüquqi şəxsin təsisçilərinin, hüquqi varisliyini qəbul etdiyi hüquqi şəxslərin, müşahidə şurasının üzvlərinin və fəaliyyət növlərinin sayı ərizə formasında nəzərdə tutulmuş sətirlərin sayından çox olduqda, növbəti formada (formalarda) yalnız müvafiq sətirlər doldurulmaqla ərizəyə əlavə edilir.

Ərizə qeydiyyat məlumatlarının dəyişdirilməsi məqsədilə təqdim olunduqda, dəyişdirilən məlumatın yeni məzmunu qeyd edilir və VÖEN istisna olmaqla dəyişikliyə məruz qalmayan məlumatlara aid müvafiq sətirlərdə qeydlər aparılmır.